གཏོར་མ་གཏོང་ཐབས།སྦྱོར་དངོས་རྗེས་གསུམ་ཚང་བའི་སྒོ་ནས་རང་རང་གི་གཞུང་ལྟར་ཚད་ལྡན་བྱ།དེ་ཡང་སྤྱན་དྲངས་ན་འབྱོན་པའི་མགྲོན་དང་།མི་འབྱོན་པའི་མགྲོན་དང་།སྤྱན་མ་དྲངས་ཀྱང་འབྱོན་པའི་མགྲོན་དང་།སྤྱན་དྲངས་མི་རུང་བའི་མགྲོན་ཏེ་བཞི་ཡོད།སྤྱན་དྲངས་ན་འབྱོན་པའི་མགྲོན།སྲི་ཞུ་དང་ཡོན་ཏན་གྱི་མགྲོན་གཉིས་མོས་གུས་གདུང་ཤུགས་ཀྱིས་སྤྱན་དྲངས་ན་འབྱོན།ལན་ཆགས་ཀྱི་མགྲོན་དང་སྙིང་རྗེའི་མགྲོན་གཉིས་བརྩེ་སེམས་ཀྱིས་འབོད་ན་འབྱོན་ནོ།།མི་འབྱོན་པའི་མགྲོན།མི་འབྱོན་པ་རིགས་དྲུག་གི་ནང་ནས་གནོད་སྦྱིན་ལག་རིང་དང་།ལག་ན་གཞོང་ཐོགས་དང་།རྟག་མྱོས་དང་།གནོད་སྦྱིན་རི་རྩེ་རྒན་དང་བཞི།གནོད་སྦྱིན་ལག་རིང་།རི་རབ་འགྱེད་ཀྱི་དོགས་ནས་རི་རབ་ལ་ལག་གཉིས་ཀྱིས་འཁྱུད་དེ་ཡོད་པས་འོང་སྐབས་མེད་ཀྱང་ཁོ་ལ་ཟས་སྐོམ་དང་ཟླ་རོགས་ཕར་བསྐྱལ་དགོས།གནོད་སྦྱིན་གཞོང་ཐོགས།ཕོ་བྲང་རི་རབ་དང་རྒྱ་མཚོའི་མཚམས་སུ་ཡོད་པས་ཆུས་འཁྱེར་གྱིས་དོགས་ནས་གཞོང་བས་ཆུ་བཤོལ་དགོས་པས་ཁོ་ལ་ཟས་སྐོམ་དང་ཟླ་རོགས་སོགས་ཕར་བསྐྱལ་དགོས།རྟག་མྱོས།འདོད་ཡོན་གྱིས་རྟག་ཏུ་མྱོས་པས་ཁོ་ལ་ཟས་སྐོམ་དང་ཟླ་རོགས་སོགས་ཕར་བསྐྱལ་དགོས།རི་རྩེ་རྒན།རི་རབ་རྩེ་ནས་གླིང་བཞིའི་སེམས་ཅན་ལ་དགྲ་འབྱུང་དོགས་ནས་བྱ་ར་བྱེད་ཀྱིན་ཡོད་པས་འོང་སྐབས་མེད་པས་ཁོ་ལ་ཟས་སྐོམ་དང་ཟླ་རོགས་སོགས་ཕར་བསྐྱལ་དགོས།སྤྱན་མ་དྲངས་ཀྱང་འབྱོན་པའི་མགྲོན་བཞི།ཡི་དྭགས་མཁའ་ལ་རྒྱུ་བ་དང་།བྱིངས་ན་གནས་པ་དང་།དྲི་ཟ་མཁའ་ལ་རྒྱུ་བ།ཀློང་ན་གནས་པ་དང་བཞི་སྤྱན་དྲངས་མི་དགོས་པར་སྦྲང་རྩི་ལ་བུང་བ་དང་སྟོན་མོ་ལ་སྤྲང་བོ་བཞིན་དུ་འཁོར་རོ།།སྤྱན་དྲངས་མི་རུང་བའི་མགྲོན་བཞི།ས་བདག་སྟོབས་པོ་ཆེ་དང་།ཡི་དྭགས་གཏེར་སྲུང་དང་།ས་བདག་ཤྲི་བྷ་ཊ་དང་།ཀླུའི་རྒྱལ་པོ་ཧོ་ཕན་དང་བཞི།ས་བདག་སྟོབས་པོ་ཆེ།རི་རབ་ཀྱི་འོག་ན་ཡོད་པས་རླུང་རི་རྡོ་རྗེ་རྒྱ་གྲམ་གནོན་དགོས།དེ་ལ་ཁྲོ་ཆུའི་ཕ་བོང་དང་ཟས་སྐོམ་བསྐྱལ།ཡི་དྭགས་གཏེར་བསྲུང་།གཏེར་གྱི་བུམ་པ་གཞན་དུ་ཤོར་ན་མུ་གེ་འབྱུང་བས་འོང་མི་ཉན་ཏེ་རིན་པོ་ཆེའི་བུམ་པ་སོགས་བསྔོ།ས་བདག་ཤྲི་བྷ་ཊ།དེའི་ལག་ན་མི་ནད་དང་ཕྱུགས་ནད་ཀྱི་རྐྱལ་བ་ཡོད་པས་ཁོ་འོང་ན་འཇིག་རྟེན་ཁམས་སུ་མི་ཕྱུགས་ན་ནད་འབྱུང་བས་བདུད་རྩི་སྨན་དུ་བསྒྱུར་བའི་དམིགས་པ་དང་།རྐྱལ་བའི་ཁ་སྡོམ་ཞིང་ཟས་སྐལ་བསྐྱལ།ཀླུའི་རྒྱལ་པོ་ཧོ་ཕན།དེ་ལ་མཐོང་བའི་དུག་དང་ཀླུ་ནད་སྣ་ཚོགས་འབྱུང་བས་དེ་རྣམས་འབོད་དུ་མི་རུང་བར་བཤད་དོ།།